Verlate huis as slaghuis gebruikDie skape wat in die huis gevind is. Foto: Verskaf Twee mans is in Noordwes in hegtenis geneem nadat hulle glo gesteelde skape in ŉ verlate huis geslag het. Sers. Kelebogile Moleko, provinsiale polisiewoordvoerder, het gesê die inhegtenisneming volg op ŉ voorval Donderdagaand in die Khaukwe-nedersetting in Pudimoe, suid van Vryburg. “Die gemeenskap het die polisie in kennis gestel van mense wat skape in ŉ verlate huis in die omgewing slag. Die polisie het op die karkasse van 10 skape in die huis afgekom. Die verdagtes het van die toneel gevlug,” het Moleko gesê. Die polisie het ondersoek ingestel en twee verdagtes, wat onderskeidelik 18 en 25 jaar oud is, is Vrydag in die nedersetting in hegtenis geneem. Die twee moet Maandag in die Taung-landdroshof verskyn op aanklag van veediefstal.